ครัวจันผา – ร้านอาหารดังของเขาใหญ่ที่ชูความโดดเด่นด้านอาหารรสชาติแบบไทยแท้ๆนี้  ทราบมาว่าก็คือร้านแม่ลาปลาเผาที่มีต้นตำรับมาจากสิงห์บุรีนั่นเองค่ะ  เรียกได้ว่าชื่อเสียงดีงามไม่ใช่เล่น  มาเที่ยวเขาใหญ่จัดมื้อสเต็กบ้างเค้กบ้างไปซะหลายมื้อ คิดถึงอาหารไทยขึ้นมาเลยต้องแวะเข้าร้านนี้ในทันใด..(จัดปาย..)

***-ทำเลที่ตั้ง / บรรยากาศ-***

ร้านอยู่ริมถนนธนะรัชต์  จากปาลิโอขับตรงมาทางด้านที่จะไปด่านทางขึ้นเขาใหญ่เพียงกิโลเมตรกว่าๆก็จะเจอร้านอยู่ทางขวามือค่ะ  ลักษณะร้านตกแต่งแบบสวนอาหารขนาดใหญ่ ปลูกต้นไม้ตกแต่งไว้ร่มรื่นสวยงามทีเดียว สำหรับที่นั่งมีทั้งแบบห้องแอร์และที่นั่ง outdoor ค่ะ เข้าไปดูส่วนห้องแอร์รู้สึกว่าค่อนข้างเล็กชวนให้อึดอัด เราเลยเลือกนั่งข้างนอกกัน ..บรรยากาศดีกว่าแถมได้รับลมธรรมชาติ แต่ข้อเสียก็คือช่วงค่ำๆยุงชุม (ได้อย่างเสียอย่างค่ะ) แม้ทางร้านจะจุดยากันยุงให้ก็ยังมีกวนบ้าง ยุงป่านี่ตัวใหญ่กัดดุซะด้วยนะคะ แนะนำใส่กางเกงขายาวไปดีที่สุดค่ะ

***-เมนูที่ได้ลอง-***

พอได้โต๊ะแล้วทางร้านจะนำเมนูเล่มโตมาให้ พร้อมปากกาและกระดาษที่มีรายชื่ออาหารพร้อมช่องให้ติ๊กว่าจะสั่งอะไรบ้าง เลือกเสร็จก็ส่งกระดาษให้พนักงานไป แล้วนั่งรออาหารมาเสิร์ฟได้เลยค่ะ เราสั่งไปตามนี้เลย

● คอหมูละเมียด (ราคา 190 บาท : 4/5 คะแนน) – เนื้อส่วนคอหมูติดมันแต่พองามหั่นมาชิ้นหนา หมักมารสดีเนื้อนุ่มละมุนลิ้นอร่อยใช้ได้เลยล่ะค่ะ ที่ถูกใจคือน้ำจิ้มที่เป็นพริกตำ เข้ากับหมูย่างได้ดีมากๆ ทานเพลินค่ะ 

● แกงส้มชะอมกุ้งสด (ถ้วยละ 180 บาท / หม้อละ 250 บาท : 5/5 คะแนน) – เป็นแกงส้มที่ปรุงรสมาได้ถูกใจ เปรี้ยวหวานเผ็ดเข้มข้นกลมกล่อมสมดุลกันดี กุ้งสดตัวไม่โตแต่เนื้อนุ่มเด้งกำลังอร่อยแถมให้มาหลายตัวทีเดียว ชิ้นชะอมชุบไข่ก็หนานุ่ม สรุปว่าจานนี้ปลื้มมม..จ้า

● น้ำพริกปลาช่อนย่าง (ราคา 150 บาท : 5/5 คะแนน) – เห็นที่นี่มีเมนูเด็ดคือปลาช่อนเผาแม่ลา แต่งานนี้ผู้ใหญ่รีเควสอยากกินน้ำพริก ก็เลยเลือกเป็นน้ำพริกปลาช่อนย่างตัวนี้ล่ะค่ะ (ขอมีปลาช่อนไว้ซะหน่อยให้อุ่นใจ)  ปรากฏว่าเด็ดได้ใจ น้ำพริกโขลกเนื้อปลาช่อนใส่มาแบบจัดเต็มแถมมีหอมกลิ่นย่างอ่อนๆด้วย ปรุงรสเปรี้ยวนำเผ็ดตามแบบนึกถึงแล้วซี้ดซ้าดสะใจ ทานกับผักสดที่ให้มาเต็มจานนี่คือเลิศสุดๆ ..ฟินเลย...

● ส้มตำทอด (ราคา 150 บาท : 3/5 คะแนน) – จานนี้เอามะละกอสับไปชุบแป้งทอดมากรอบๆ  แยกน้ำส้มตำมาต่างหากให้ตักราดทีละคำเพื่อคงความกรอบกริ๊บเอาไว้  น้ำส้มตำรสแบบตำไทยใส่ถั่วลิสงปรุงมากำลังเป๊ะ  จัดว่าอร่อยใช้ได้นะ

นอกจากอาหารแบบกับข้าวแล้ว ที่นี่ยังมีพวกอาหารจานเดียวเอาใจคนที่อยากจัดมื้อง่ายๆด้วย ส่วนคอไวน์ก็คงถูกใจเมนูไวน์จากไร่องุ่นดังๆของเขาใหญ่ที่ทางร้านมีไว้ให้บริการครบครัน นั่งกินนั่งดื่มไปได้ชิลล์ๆ ค่ะ โดยรวมแล้วรสชาติอาหารที่สั่งมาครั้งนี้เรียกได้ว่าอร่อยทุกอย่าง  ส่วนการบริการเท่าที่เจอคือธรรมด๊าธรรมดาสไตล์สวนอาหารไทยๆทั่วไป  ไม่ได้ดีเลิศจนน่าประทับใจ แต่ก็ไม่ได้มีเหตุติดขัดให้ต้องเคือง อาหารก็ไม่ได้ช้ามาก ..จัดว่าเสมอตัวนะคะ ถ้ามาเที่ยวเขาใหญ่ก็แวะมาลองได้ค่ะ

 